PMIndiaData/PMIndiaSum huggingface dataset:
जी सॅट-11 च्या प्रक्षेपण सेवा खरेदीसाठी केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत आज जी सॅट-11 च्या प्रक्षेपणासाठी सेवा खरेदीच्या 1117 कोटी रुपयांच्या खर्चाला मंजूरी देण्यात आली. 2016 च्या अखेरीस जी सॅट-11 चे प्रक्षेपण केले जाणार आहे. 5600 किलो लिफ्ट ऑफ वस्तूमान असलेल्या जी-सॅटचे प्रक्षेपण वाहन खरेदी करुन प्रक्षेपण केले जाणार आहे. ग्रामीण दळणवळणाच्या गरजा यामुळे पूर्ण होतील. व्ही सॅट, ब्रॉडबॅण्ड, यासारख्या सेवा या उपग्रहाच्या माध्यमातून पुरवल्या जाणार आहेत. ग्राऊंड सेगमेंटमुळे याची क्षमता 10 जीबीपीएस होणार आहे, ज्यामुळे ग्रामीण भागातील जोडणी (कनेक्टीविटी) मजबूत होण्यास मदत होईल. जी सॅट हा दळणवळण उपग्रह आहे.
यूकेचे रॉयल गोल्ड मेडल 2022 मिळाल्याबद्दल पंतप्रधानांनी  विख्यात वास्तुविशारद श्री बाळकृष्ण दोशी यांचे केले अभिनंदन

पंतप्रधान, श्री नरेंद्र मोदी यांनी विख्यात वास्तुविशारद श्री बाळकृष्ण दोशी यांच्यासोबत संवाद साधला आणि त्यांना रॉयल गोल्ड मेडल 2022 बद्दल त्यांचे अभिनंदन केले. आपल्या ट्विटरसंदेशामध्ये पंतप्रधान म्हणाले; "सुप्रसिद्ध वास्तुविशारद श्री बाळकृष्ण दोशी जी यांच्याशी मी बातचीत केली ;आणि रॉयल गोल्ड मेडल 2022 चा सन्मान त्यांनी मिळवला, याबद्दल त्यांचे अभिनंदन केले. वास्तुशास्त्राच्या विश्वामध्ये त्यांचे योगदान अतुलनीय आहे. त्यांच्या कलाकृतींमधील सर्जनशीलता, वेगळेपणा आणि वैविध्यपूर्णतेसाठी जागतिक स्तरावर त्यांची प्रशंसा केली जाते."
म्यानमारमधल्या यमेथीन इथल्या  महिला पोलीस प्रशिक्षण केंद्राचा दर्जा आणखी  उंचावण्यासाठीच्या सामंजस्य कराराला केंद्रीय मंत्रिमंडळाची मान्यता

म्यानमारमधल्या यमेथीन इथल्या महिला पोलीस प्रशिक्षण केंद्राचा दर्जा आणखी उंचावण्यासाठीच्या सामंजस्य कराराला केंद्रीय मंत्रिमंडळाने पूर्वलक्षी प्रभावाने मान्यता दिली आहे. 6 सप्टेंबर 2017ला या सामंजस्य करारावर स्वाक्षऱ्या झाल्या आहेत. म्यानमार सरकारला, पोलीस दलाच्या क्षमता वृद्धिगत करण्यासाठी, यमेथीन महिला पोलीस प्रशिक्षण केंद्राचा दर्जा आणखी उंचावण्यासाठी, भारत सरकारकडून तांत्रिक आणि वित्तीय सहाय्य, या सामंजस्य करारांतर्गत पुरवण्यात येणार आहे.
पंतप्रधान वाराणसीचा दौरा करणार, अनेक विकास प्रकल्पांचा शुभारंभ करणार

पंतप्रधान नरेंद्र मोदी 22 आणि 23 सप्टेंबर 2017 रोजी त्यांच्या वाराणसी मतदारसंघाचा दौरा करणार आहेत. या दौऱ्यात पायाभूत विकास, रेल्वे, वस्त्रोद्योग, वित्तीय समावेशन, पर्यावरण आणि स्वच्छता, पशुपालन, सांस्कृतिक आणि धार्मिक अशा वैविध्यपूर्ण बाबींचा समावेश असेल. पंतप्रधान बडा लालपूर येथील दीनदयाल हस्तकला संकुल हे व्यापार केंद्र राष्ट्राला अर्पण करणार आहेत. संकुलातील सुविधांची ते पाहणी करतील. व्हिडिओ लिंकच्या माध्यमातून ते महायना एक्सप्रेसला हिरवा झेंडा दाखवतील. ही गाडी वाराणसीला गुजरातच्या सुरत आणि वडोदराशी जोडणार आहे. याच ठिकाणी पंतप्रधान शहरातील विविध विकास कामांचे भूमीपूजन करतील किंवा राष्ट्राला समर्पण करतील. उत्कर्ष बँकेच्या बँकिंग सेवांचे उद्‌घाटन पंतप्रधान करतील तसेच बँकेच्या मुख्यालयाच्या इमारतीचे भूमीपूजनही करतील. सूक्ष्म-वित्तपुरवठा हे उत्कर्ष बँकेचे वैशिष्ट्य आहे. पंतप्रधान व्हिडिओ लिंकच्या माध्यमातून जल रुग्णवाहिका सेवा आणि जल शव वहन सेवा वाराणसीच्या जनतेला समर्पित करतील. 22 सप्टेंबर रोजी संध्याकाळी पंतप्रधान वाराणसीतील ऐतिहासिक तुलसी मानस मंदिराला भेट देतील. रामायण वरील टपाल तिकिटाचे प्रकाशनही त्यांच्या हस्ते होईल. त्यानंतर ते दुर्गामाता मंदिराला भेट देतील. 23 सप्टेंबर रोजी पंतप्रधान शहनशहापूर गावात स्वच्छतेशी संबंधित उपक्रमात सहभागी होतील. त्यानंतर ते पशुधन आरोग्य मेळ्याला भेट देतील. प्रधानमंत्री आवास योजनेच्या ग्रामीण आणि शहरी लाभार्थ्यांना पंतप्रधान प्रमाणपत्रे वितरित करतील आणि उपस्थित जनसमुदायाला संबोधित करतील.
पंतप्रधानांनी  उत्तर प्रदेशातील  बरेली येथे  रस्ते अपघातात  बळी पडलेल्या व्यक्तींबद्दल शोक व्यक्त केला

पंतप्रधान श्री. नरेंद्र मोदी यांनी उत्तरप्रदेशमधील बरेली येथे रस्ते अपघातात बळी पडलेल्या व्यक्तींबद्दल तीव्र शोक व्यक्त केला आहे. पंतप्रधान कार्यालयाने ट्वीट केले आहे; “उत्तरप्रदेशमध्ये बरेली येथे झालेल्या रस्ते अपघाताबद्दल मला अत्यंत दुःख वाटत आहे. यामध्ये मृत्युमुखी पडलेल्यांच्या कुटुंबियांच्या दुःखात मी सहभागी आहे. या दुःखाच्या प्रसंगी ईश्वर त्यांना बळ देवो: पंतप्रधान"
पंतप्रधान नरेंद्र मोदी यांचे कॅनडाच्या लिबरल पक्षाचे नेते जस्टीन त्रुदाँ यांना अभिनंदनपर पत्र

पंतप्रधान नरेंद्र मोदी यांनी कॅनडाच्या लिबरल पक्षाचे नेते जस्टी त्रुदाँ यांना सार्वत्रिक निवडणुकीत मिळवलेल्या यशाबद्दल अभिनंदनपर पत्र लिहिलं आहे. पंतप्रधानांचे पत्र पुढीलप्रमाणे- सार्वत्रिक निवडणुकीत कॅनडाच्या लिबरल पक्षाने मिळवलेल्या यशाबद्दल भारत सरकार आणि भारतीय जनतेच्या वतीने मी आपले हार्दिक अभिनंदन करतो. तुमच्या दूरदर्शी, तरुण आणि चैतन्यपूर्ण नेतृत्वामुळे देशात आणि परदेशातील कॅनडाचे यश अधिक शाश्वत आणि दृढ होईल यात शंकाच नाही. जागतिक पातळीवरील सध्याच्या आव्हानांच्या काळात, तुमचे नेतृत्व जगाच्या दृष्टीने महत्त्वपूर्ण आहे. तुमच्या महान देशाला एप्रिलमध्ये दिलेल्या भेटीच्यावेळी तुमच्यासोबत झालेल्या भेटीच्या सुखद आठवणी माझ्यासोबत आहेत. लोकशाहीची समान चौकट, बहुत्ववाद, कायद्याचा अंमल आणि लोकांचे एकमेकांप्रती असलेले संबंध, हे दोनही देशात समान असलेले बहुआयामी संबंध अधिक दृढ करण्याची तुमची इच्छा यामुळे मी विशेष प्रभावित झालो होतो. गेल्या काही वर्षात भारत आणि कॅनडातील संबंध अधिक दृढ झाले असून माझ्या भेटीदरम्यान, हे संबंध धोरणात्मक भागीदारीच्या पातळीवर पोहोचले. भारताच्या सामाजिक-आर्थिक परिवर्तनाच्या प्रक्रियेत कॅनडा एक महत्त्वपूर्ण आणि विश्वासार्ह भागीदार म्हणून उदयाला आला आहे. आमची भागीदारी ही दोन्ही देशांना हितकारक ठरणाऱ्या अनेक क्षेत्रातील द्विपक्षीय सहकार्य वृध्दींगत होण्यापुरतीच मर्यादित नाही तर अधिक शांततापूर्ण, समृध्द आणि शाश्वत विश्व घडवण्यासाठी ही भागीदारी महत्त्वपूर्ण ठरू शकते. भविष्यात आपल्या दोनही देशांदरम्यानचे संबंध अधिक वृध्दींगत होण्यासाठी तुमच्याबरोबर कार्य करण्यासाठी मी उत्सुक आहे. तुम्ही आणि तुमच्या कुटुंबियांनी भारताला अधिकृत भेट द्यावी यासाठी मी पुन्हा एकदा तुम्हाला आमंत्रण देतो. तुमचे नवी दिल्लीत स्वागत करण्यासाठी मी उत्सुक आहे.
भारतीय विनोदी लेखक, स्तंभलेखक आणि नाटककार तारक मेहता यांच्या निधनाबद्दल पंतप्रधानांनी दु:ख व्यक्त केले

पंतप्रधान नरेंद्र मोदी यांनी भारतीय विनोदी लेखक, स्तंभलेखक आणि नाटककार तारक मेहता यांच्या निधनाबद्दल दु:ख व्यक्त केले आहे. “सुप्रसिद्ध नाटककार आणि विनोदी लेखक तारक मेहता यांना श्रद्धांजली. त्यांनी आयुष्यभर विनोद आणि लेखणीची सोबत सोडली नाही. मला तारक मेहताजी यांना अनेकदा भेटण्याचे भाग्य लाभले. जेंव्हा त्यांना पद्मश्रीने सन्मानित करण्यात आले, तेव्हा त्यांना भेटण्याची संधी मिळाली. तारक मेहता यांच्या लिखाणात भारताच्या विविधतेतील एकतेची झलक पहायला मिळते. टप्पू बरोबरच इतर व्यक्तीरेखांनीही लोकांच्या मनात स्थान पटकावले” असे पंतप्रधानांनी म्हटले आहे.
सरदार वल्लभभाई पटेल यांच्या पुण्यतिथीनिमित्त पंतप्रधान नरेंद्र मोदी यांच्याकडून  आदरांजली अर्पण

सरदार वल्लभभाई पटेल यांच्या पुण्यतिथीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. सरदार वल्लभभाई पटेल यांच्या पुण्यतिथीनिमित्त त्यांना आदरांजली. स्वातंत्र्य लढ्यातल्या त्यांच्या योगदानाबद्दल आणि निर्णायक नेतृत्वाबद्दल भारत कृतज्ञ आहे, असे पंतप्रधानांनी म्हटले आहे.
नवी दिल्लीत द्वारका इथं जागतिक दर्जाचं प्रदर्शन तथा सभा केंद्र

नवी दिल्लीत द्वारका, सेक्टर 25 इथे जागतिक दर्जाचं प्रदर्शन तथा सभा केंद्र उभारण्यासाठी 89.72 हेक्टर जमीन हस्तांतरित करायला केंद्रीय मंत्रिमंडळानं स्वीकृती दिली. औद्योगिक धोरण आणि प्रोत्साहन विभागाला ही जमीन देण्यात येणार आहे. या केंद्रात प्रदर्शन दालन, सभा केंद्र, वित्तीय केंद्र, हॉटेल्स, किरकोळ क्षेत्र सेवा उपलब्ध होतील. पारदर्शी आणि स्पर्धात्मक प्रकल्पनिर्मिती आणि विकासाच्या पर्यायांसह प्रकल्प पुढे नेण्याच्या दृष्टीने एका समितीच्या स्थापनेलाही मंत्रिमंडळाने मंजूरी दिली. औद्योगिक धोरण आणि प्रोत्साहन विभागाचे सचिव, नागरी विकास, व्यय खात्याचे सचिव, अर्थविषयक खात्याचे सचिव तसंच नीती आयोगाचे मुख्य कार्यकारी अधिकारी यांचा या समितीत समावेश राहील. सार्वजनिक-खाजगी भागीदारीतून हा प्रकल्प साकारला जाणार असून आवश्यकता भासल्यास व्यवहार्यता खंड निधीचा उपयोग केला जाईल.
पंडित लच्छू महाराज यांच्या निधानामुळे पंतप्रधान नरेंद्र मोदी यांच्याकडून शोक

तबलावादक लच्छू महाराज यांच्या निधनाबद्दल पंतप्रधान नरेंद्र मोदी यांनी शोक व्यक्त केले आहे. पंडित लच्छू महाराज यांच्‍या निधनाने भारतीय शास्त्रीय संगीताची अपरिमित हानी झाली आहे. ते व्यापक प्रशंसा लाभलेले उस्ताद होते असे पंतप्रधानांनी शोकसंदेशात म्हटले आहे.
ओदिशामध्ये  बेऱ्हामपूर येथे नव्या भारतीय विज्ञान शिक्षण आणि संशोधन संस्थेची स्थापना आणि परिचालन

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत आज ओदिशामध्ये बेऱ्हामपूर येथे नव्या भारतीय विज्ञान शिक्षण आणि संशोधन संस्थेच्या स्थापना आणि परिचालनाला मंजूरी देण्यात आली. त्यासाठी 2016-2019 या तीन वर्षांच्या कालावधीसाठी 152.79 कोटी रुपये इतका खर्च अपेक्षित आहे. या अवधीत ओदिशा राज्य सरकारकडून नि:शुल्क जमिन प्राप्त करणे, 80,000 रुपये वेतनश्रेणी संस्थेच्या संचालक पदाची निर्मिती करणे यासह इतर बाबींचा समावेश आहे.
वस्तू सेवा कर परिषद आणि सचिवालयाच्या निर्मितीला मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने वस्तू सेवा कर परिषद आणि सचिवालयाच्या निर्मितीला मान्यता दिली. त्यानुसार राज्यघटनेच्या कलम 279 अ अंतर्गंत वस्तू सेवा कर परिषदेची निर्मिती केली जाईल. नवी दिल्ली येथे वस्तू सेवा कर परिषद सचिवालयाची निर्मिती केली जाईल. महसूल सचिवांची नियुक्ती अध्यक्षांचा समावेश आणि अन्य पदनिर्मितीला यावेळी मान्यता देण्यात आली. वस्तू सेवा कर परिषद सचिवालयाच्या आवश्यकता पूर्ण करण्यासाठी पुरेसा निधी पुरविण्याचा निर्णयही मंत्रिमंडळाने घेतला आहे. या परिषदेची पहिली बैठक येत्या 22 आणि 23 सप्टेंबरला नवी दिल्लीत बोलावण्याचा निर्णय वित्त मंत्र्यांनी घेतला आहे.
गुजरातमधील बेचारजी इथल्या 115 व्या जनम जयंतीला पंतप्रधान नरेंद्र मोदी यांनी केले संबोधित, प्रल्हादजी पटेल यांच्या आत्मचरित्राचे प्रकाशन

नवी दिल्‍ली, 4 एप्रिल 2022 पंतप्रधान नरेंद्र मोदी यांनी आज दूरदृश्य प्रणालीच्या माध्यमातून गुजरातमधील बेचारजी येथे 115 व्या जनम जयंती कार्यक्रमाला संबोधित केले तसेच प्रल्हादजी पटेल यांच्या आत्मचरित्राचे प्रकाशनही केले. गुजरातचे मुख्यमंत्री भुपेंदरभाई पटेल हे या कार्यक्रमाला उपस्थित होते. पंतप्रधानांनी बेचारजीच्या महान भूमीला नमन केले तसेच स्वातंत्र्यसैनिक आणि समाजसेवक प्रल्हादजी पटेल यांच्या स्मृतीला वंदन केले. प्रल्हादजी पटेलांचा समाजसेवक म्हणून असलेला उदारपणा आणि त्यांचा त्याग यांचा पंतप्रधानांनी उल्लेख केला. महात्मा गांधीच्या आवाहनाला प्रतिसाद देत प्रल्हादजी पटेलांनी स्वातंत्र्यचळवळीत भाग घेतला आणि साबरमती तसेच येरवड्यात तुरुंगवास भोगला, प्रल्हादजी पटेल यांच्या ठायी असलेल्या ‘राष्ट्र प्रथम’ भावनेचे प्रतीक सांगणारा प्रसंग पंतप्रधानांनी कथन केला. प्रल्हादजी तुरुंगात बंदीवान असता त्याच्या वडिलांचे देहावसान झाले. पण त्यावेळच्या वसाहतवादी शासकांनी अंत्यविधीला परवानगी देण्यासाठी माफी मागण्याची ठेवलेली अट मान्य करायचे प्रल्हादजींनी नाकारले. अनेक भूमीगत स्वातंत्र्यसैनिकांना त्यांनी सहकार्य केले. स्वातंत्र्यानंतर संस्थाने विलिन करण्यासाठी सरदार पटेलांना प्रल्हादजींनी मदत केल्याचा उल्लेख पंतप्रधानांनी केला. अशा अनेक महान स्वातंत्र्यसैनिकांचा उल्लेख इतिहासाच्या पुस्तकांमध्ये नसतो याबद्दल पंतप्रधानांनी खंत व्यकत केली. प्रल्हादजी पटेलांच्या पत्नी काशी बा यांनाही पंतप्रधानांनी आदरांजली वाहिली. अशा महान व्यक्तींच्या जीवनाची व कार्यशैलीची नोंद केली जाणे आवश्यक आहे. त्यापासून तरुण वर्गाला प्रेरणा मिळेल असे पंतप्रधानांनी म्हटले. सर्व विद्यापीठांनी संशोधन करुन स्वातंत्र्यसैनिकांच्या अज्ञात पैलूंबद्दल माहिती करून द्यावी असे आवाहन पंतप्रधानांनी केले. नवीन भारताच्या उभारणीत प्रल्हादजी पटेल यांच्यासारख्या स्वातंत्र्यसैनिकांचे स्मरण केले पाहिजे असे पंतप्रधानांनी सांगितले.
पंतप्रधान नरेंद्र मोदी यांच्या रवांडा, युगांडा आणि दक्षिण आफ्रिका या देशांचा राजकीय दौरा

पंतप्रधान नरेंद्र मोदी रवांडा प्रजासत्ताक (23 ते 24 जुलै), युगांडा प्रजासत्ताक (24 ते 25 जुलै) आणि दक्षिण आफ्रिका प्रजासत्ताक (25 ते 27 जुलै) या देशांच्या राजकीय दौऱ्यावर असतील. भारतीय पंतप्रधानांनी रवांडाला भेट देण्याची ही पहिलीच वेळ आहे तर तब्बल 20 वर्षानंतर भारतीय पंतप्रधान युगांडाला भेट देणार आहेत. ब्रिक्स शिखर परिषदेच्या निमित्ताने पंतप्रधान दक्षिण आफ्रिकेला भेट देणार आहेत. रवांडा आणि युगांडाच्या या अधिकृत दौऱ्यादरम्यान पंतप्रधान या दोन्ही देशांच्या राष्ट्रपतीसह द्विपक्षीय बैठका, प्रतिनिधी मंडळस्तरीय चर्चा आणि उद्योजक तसेच भारतीय समुदायाची भेट घेणार आहेत. रवांडामध्ये पंतप्रधान जेनोसाईड स्मारकाला भेट देतील आणि राष्ट्रपती पॉल कागने यांनी व्यक्तीश: सुरू केलेल्या ‘गिरींका’ (प्रति कुटुंब एक गाय) या राष्ट्रीय सामाजिक सुरक्षा योजनेशी संबेधित उपक्रमात सहभागी होतील. पंतप्रधान युगांडाच्या संसदेलाही संबोधित करणार आहेत. भारतीय पंतप्रधानांनी युगांडाच्या संसदेला संबोधित करण्याची ही पहिलीच वेळ आहे. पंतप्रधान दक्षिण आफ्रिकेच्या राष्ट्रपतींबरोबर द्वीपक्षीय बैठक घेणार आहेत. तसेच ब्रिक्स शिखर परिषद आणि ब्रिक्सशी संबंधित इतर बैठकांमध्येही सहभागी होणार आहेत. ब्रिक्स शिखर परिषदेदरम्यान सहभागी देशांसोबत द्वीपक्षीय बैठका घेण्याचेही नियोजन करण्यात आले आहे. आफ्रिकेसोबत भारताचे आजवरचे संबंध उत्तम आहेत आणि दक्षिण आफ्रिकेमध्ये मोठ्या संख्येने असलेला भारतीय समुदाय, या गतिमान विकासाच्या भागीदारीत महत्त्वपूर्ण भूमिका बजावत आहे. पंतप्रधानांच्या दौऱ्यादरम्यान संरक्षण, व्यापार, संस्कृती, कृषी तसेच दुग्धव्यवसाय क्षेत्रातील सहकार्याबाबत दोन्ही देशांमध्ये सामंजस्य करार आणि करांरांवर स्वाक्षऱ्या होणार आहेत. गेल्या काही वर्षांमध्ये आफ्रिकन देशांसोबत विविध क्षेत्रात आपले सहकार्य वाढले आहे. गेल्या चार वर्षांमध्ये राष्ट्रपती, उपराष्ट्रपती आणि पंतप्रधान स्तरावर दक्षिण आफ्रिकेचे 23 दौरे झाले असून भारताच्या परराष्ट्र धोरणात आफ्रिकेला नेहमीच प्राधान्य राहिले आहे. पंतप्रधानांच्या या रवांडा, युगांडा आणि दक्षिण आफ्रिकेच्या दौऱ्यामुळे आफ्रिकेन उपमहाद्वीपासह आपले संबंध अधिक दृढ होतील.
“मै नहीं हम” या पोर्टल आणि ॲपच्या शुभारंभप्रसंगी पंतप्रधान साधणार माहिती, तंत्रज्ञान आणि इलेक्ट्रॉनिक निर्मिती व्यावसायिकांशी  संवाद

पंतप्रधान नरेंद्र मोदी, उद्या दि. 24 ऑक्टोबर 2018 ला संपूर्ण भारतातील माहिती, तंत्रज्ञान आणि इलेक्ट्रॉनिक निर्मिती व्यावसायिकांशी संवाद साधतील. “सेल्फ4 सोसायटी” या कल्पनेवर आधारित पोर्टल माहिती तंत्रज्ञान व्यावसायिकांना आणि संघटकांना सामाजिक ऐक्यासाठी एकत्रित आणण्याचा प्रयत्न करणार असून, याद्वारे विविध प्रकारच्या सेवा एकाच व्यासपीठावरुन देता येतील. यामध्ये समाजातील दुर्बल घटकांना तंत्रज्ञानाचा फायदा व्हावा, यासाठी हे पोर्टलची निर्मिती केली असून समाजातील अशा व्यक्ती ज्या लोकांच्या हितासाठी काही करु इच्छितात, त्यांचा सहभाग या पोर्टलच्या कार्यात घेण्याची अपेक्षा आहे. पंतप्रधान यावेळी मोठ्या उद्योजकांची भेट घेतील तसेच माहिती तंत्रज्ञान व्यवसायिकांना आणि आयटी क्षेत्रातील कर्मचारी तसेच इलेक्ट्रॉनिक निर्मिती करणाऱ्या संघटनांना संबोधित करतील. भारतातील जवळपास 100 विविध स्थानांवरुन माहिती तंत्रज्ञान आणि इलेक्ट्रॉनिक निर्मितीतील व्यावसायिक या व्हिडिओ कॉन्फरन्सिंगमध्ये सहभागी होण्याची अपेक्षा आहे.
अरिंदम सेनगुप्ता यांच्या निधनाबद्दल  पंतप्रधानांकडून शोक व्यक्त

अरिंदम सेनगुप्ता यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. व्यापक प्रशंसा प्राप्त झालेले यशस्वी संपादक, अरिंदम सेनगुप्ता यांनी आपल्या पत्रकारितेद्वारे अनेकांच्या जीवनावर प्रभाव टाकला. त्यांच्या निधनाबद्दल पंतप्रधानांनी शोकभावना व्यक्त केल्या आहेत.
पंतप्रधान येत्या 10 ऑगस्ट रोजी उज्ज्वला 2.0 योजनेला प्रारंभ  करणार

नवी दिल्ली, 8 ऑगस्ट 2021 पंतप्रधान नरेंद्र मोदी,10 ऑगस्ट, 2021 रोजी दुपारी 12:30 वाजता उत्तर प्रदेशातील महोबा येथे व्हिडिओ कॉन्फरन्सिंगद्वारे, एलपीजी कनेक्शन देऊन उज्ज्वला 2.0 (प्रधानमंत्री उज्ज्वला योजना- पीएमयूवाय)योजनेच्या दुसऱ्या टप्प्याला प्रारंभ करणार आहेत. या कार्यक्रमादरम्यान, पंतप्रधान उज्ज्वला योजनेच्या लाभार्थ्यांशी संवाद साधणार आहेत तसेच राष्ट्राला संबोधितही करणार आहेत. उज्ज्वला योजना 1.0 (पहिला टप्पा) ते उज्ज्वला 2.0 (दुसरा टप्पा) प्रवास 2016 मध्ये सुरू झालेल्या उज्ज्वला 1.0 (पहिल्या टप्प्यात) योजनेदरम्यान, दारिद्र्य रेषेखालील कुटुंबातील 5 कोटी महिला सदस्यांना एलपीजी कनेक्शन देण्याचे उद्दिष्ट ठेवण्यात आले होते. त्यानंतर, एप्रिल 2018 मध्ये या योजनेचा विस्तार करत आणखी सात श्रेणींमधील (अनुसूचित जाती/जमाती/प्रधानमंत्री आवास योजना, अंत्योदय अन्न योजना, सर्वाधिक मागासवर्गीय, चहाच्या मळ्यांतील, आदिवासी, बेटांवरील महिला) अशा महिला लाभार्थींचा यात समावेश करण्यात आला. तसेच, 8 कोटी एलपीजी जोडणीचे लक्ष्य साध्य करण्याचे उद्दिष्ट ठेवण्यात आले. हे उद्दिष्ट निर्धारीत तारखेच्या सात महिने अगोदर ऑगस्ट 2019 मध्येच साध्य झाले. आर्थिक वर्ष 21-22 च्या केंद्रीय अर्थसंकल्पात, प्रधानमंत्री आवास योजनेअंतर्गत अतिरिक्त एक कोटी एलपीजी जोडणीची तरतूद जाहीर करण्यात आली. ही एक कोटी अतिरिक्त कनेक्शन्स पीएमयूवायच्या आधीच्या टप्प्यात जे समाविष्ट होऊ शकले नाहीत अशा कमी उत्पन्न असलेल्या कुटुंबांना (उज्ज्वला 2.0 अंतर्गत) डिपॉझिट-मुक्त एलपीजी जोडणी देण्याच्या उद्देशाने देण्यात आली. विनामूल्य एलपीजी जोडणीसोबत, उज्ज्वला 2.0 लाभार्थ्यांना प्रथम रिफिल आणि हॉटप्लेट मोफत दिली जाईल. तसेच, नावनोंदणी प्रक्रियेसाठी कमीत कमी कागदपत्रांची आवश्यकता असेल. उज्ज्वला 2.0 मध्ये, स्थलांतरीतांना रेशन कार्ड किंवा पत्त्याचा पुरावा सादर करण्याची आवश्यकता राहणार नाही. 'कौटुंबिक घोषणा' आणि 'पत्त्याचा पुरावा' या दोन्हीसाठी स्व-प्रतिज्ञापत्र पुरेसे आहे. उज्ज्वला 2.0 ही योजना, पंतप्रधानांचे एलपीजी कनेक्शनच्या सार्वत्रिक वापराच्या संधीचे स्वप्न साकार करण्यात मदत करेल. केंद्रीय पेट्रोलियम आणि नैसर्गिक वायू मंत्री आणि उत्तर प्रदेशचे मुख्यमंत्रीही यावेळी उपस्थित रहाणार आहेत.
आर्थिकदृष्ट्या दुर्बल घटकांना आरक्षण देण्यासाठीच्या घटना दुरुस्तीबाबतच्या कॅबिनेट नोटसंदर्भातल्या सुधारित कार्यालय ज्ञापनाला मंत्रिमंडळाची मान्यता

आर्थिकदृष्ट्या दुर्बल घटकांना आरक्षण देण्यासाठीच्या घटना दुरुस्तीबाबतच्या कॅबिनेट नोटसंदर्भातल्या सुधारित कार्यालय ज्ञापनाला केंद्रीय मंत्रिमंडळाने पूर्व लक्षी प्रभावाने मान्यता दिली आहे.8 जानेवारी 2019 ला मंत्रिमंडळाने या कार्यालय ज्ञापनाला मान्यता दिली होती. लाभ:- या मंजुरीमुळे, आर्थिक निकषावर वंचित राहिलेल्या घटकांना,उच्च शिक्षण आणि रोजगार मिळण्यासाठी मदत होऊन सामाजिक समतेला प्रोत्साहन मिळणार आहे.
राष्ट्रीय अन्न तंत्रज्ञान,उद्योजकता आणि व्यवस्थापन संस्था विधेयक 2019, संसदेत मांडायला मंत्रिमंडळाची मंजुरी राष्ट्रीय अन्न तंत्रज्ञान,उद्योजकता आणि व्यवस्थापन संस्था विधेयक 2019, संसदेत मांडायला मंत्रिमंडळाने मंजुरी दिली आहे

हरियाणातल्या कुंडली इथल्या, राष्ट्रीय अन्न तंत्रज्ञान,उद्योजकता आणि व्यवस्थापन संस्था आणि तामिळनाडूतल्या तंजावर इथल्या भारतीय अन्न प्रक्रिया तंत्रज्ञान संस्थेला राष्ट्रीय महत्वाच्या संस्था हा दर्जा बहाल करणे हा या विधेयकाचा उद्देश आहे. लाभ:- यामुळे नावीन्यतेचा उपयोग करत या संस्था जागतिक दर्जाचे शिक्षण आणि संशोधन प्रदान करण्यासाठी समर्थ होणार आहेत.
“नमामि ब्रम्हपुत्रा” उत्सवाला पंतप्रधानांच्या शुभेच्छ

पंतप्रधान नरेंद्र मोदी यांनी “नमामि ब्रम्हपुत्रा” या उत्सवाला शुभेच्छा दिल्या आहेत. आसाम सरकारने सुरु केलेला हा उत्सव, अतिशय अभिमानास्पद आहे, असे पंतप्रधानांनी म्हटले आहे. ब्रम्हपुत्रा नदी आसामची आणि ईशान्य भारताची जीवनवाहिनी आहे, तसेच या प्रदेशातील लोकांच्या उदरनिर्वाहाचे साधन आहे. भारतीय संस्कृती आणि इतिहासात नद्यांचे मध्यवर्ती स्थान आहे. भारताच्या प्रगतीसाठी नद्या स्वच्छ करण्याचा आपण संकल्प करु या, असे पंतप्रधानांनी म्हटले आहे.
आशियन भारतोलक  चॅम्पियनशिप स्पर्धेत सुवर्ण पदक मिळवणाऱ्या  बजरंग पुनिया याचे पंतप्रधानांकडून अभिनंदन

पंतप्रधान नरेंद्र मोदी यांनी आशियाई भारतोलक (रेस्टलिंग ) स्पर्धेत सुवर्ण पदक मिळवणाऱ्या बजरंग पुनिया याचे अभिनंदन केले. त्यांच्या संदेशात पंतप्रधान म्हणतात, ” अभिनंदन बजरंग पुनिया, आशियाई भारतोलक(रेस्टलिंग ) स्पर्धेत सुवर्ण पदक मिळविल्याबद्दल. त्याने स्पर्धेत मिळवलेल्या अलौकिक विजयाबद्दल भारताला नेहमीच अभिमान राहील”. पी.आई.बी /बी. गोखले /अनघा
पंडित जसराज यांच्या निधनाबद्दल पंतप्रधानांकडून शोक व्यक्त

सुप्रसिद्ध शास्त्रीय गायक पंडित जसराज यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “पंडित जसराज यांच्या दुर्दैवी निधनाने भारताच्या सांस्कृतिक विश्वात एक मोठी पोकळी निर्माण झाली आहे. त्यांच्या अलौकिक गायनशैलीबरोबरच, संगीत क्षेत्रातील अनेक शास्त्रीय गायकांसाठी ते गुरुस्थानी होते. त्यांचे कुटुंबीय आणि जगभरात पसरलेल्या त्यांच्या सर्व चाहत्यांच्या दुःखात मी सहभागी आहे. ओम शांती.” असे पंतप्रधानांनी आपल्या शोकसंदेशात म्हणले आहे.
कुंभमेळयामध्ये अतिवृष्टीमुळे भाविकांचा झालेला अंत दुर्देवी – पंतप्रधान

उज्जैन येथे अतिवृष्टीमुळे कुंभमेळयामध्ये सहभागी झालेल्या भाविकांचा अंत दुर्देवी असलयाची प्रतिक्रिया पंतप्रधान नरेंद्र मोदी यांनी व्यक्त केली आहे. कुंभमेळयाला आलेल्या संत महंतांच्या तसेच पर्यटकांच्या सुखरुपतेसाठी पंतप्रधानांनी प्रार्थना केली आहे. “जोरदार वृष्टीमुळे कुंभपर्वात झालेल्या जीवितहानीच्या वृत्तामुळे आपल्याला तीव्र वेदना होत आहेत. दुर्घटनाग्रस्तांना या दु:खद प्रसंगातून बाहेर पडण्याचे मानसिक बळ परमात्याने दयावे, अशी प्रार्थना. जखमींच्या प्रकृतीत लवकरच सुधारणा होईल, अशी आशा असून कुंभपर्वात सहभागी झालेल्या संत आणि पर्यटकांच्या सुरक्षिततेसाठी मी प्रार्थना करीत आहे” असे पंतप्रधानांनी सांगितले.
आंतरराष्ट्रीय महिला दिनानिमित्त पंतप्रधानांनी नारीशक्तीला केला सलाम

आंतरराष्ट्रीय महिला दिनानिमित्त पंतप्रधान नरेंद्र मोदी यांनी नारी शक्तीला सलाम केला आहे. “ आंतरराष्ट्रीय महिला दिनानिमित्त नारी शक्तीच्या दुर्दम्य धैर्याला, निश्चयी वृत्तीला आणि त्यागाला सलाम” असे पंतप्रधानांनी म्हटले आहे. “ महिलांच्या आर्थिक सक्षमीकरणासाठी, स्वावलंबनासाठी आणि सामाजिक समानतेसाठी भारत सरकार अनेक उपक्रम राबवत आहे. महिला सरपंचाच्या परिषदेला संबोधित करण्यासाठी आणि स्वच्छ भारतासाठी काम करणाऱ्यांचा सन्मान करण्यासाठी उत्सुक आहे.”
वीज भाडे धोरणातील सुधारणांना मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने वीज भाडे धोरण 2006 मध्ये सुधारणा करायला मंजुरी दिली आहे. या सुधारणांचा उद्देश :- सर्वांना वीज, किफायतशीर भाडे सुनिश्चित करण्यासाठी कार्यक्षमता, शाश्वत भविष्यासाठी पर्यावरण, गुंतवणूक आकर्षित करण्यासाठी आणि आर्थिक व्यवहार्यता सुनिश्चित करण्यासाठी उदयोग सुरु करण्यातील सुलभता हा आहे. सुधारणांची वैशिष्टये वीज • सर्वांना अखंड वीजपुरवठा सुनिश्चित करण्यासाठी राज्य सरकारे आणि नियामक वीज पुरवठा विक्षेपमार्ग शोधून काढणार. • सूक्ष्म ग्रिड्‌सच्या माध्यमातून दुर्गम भागातील गावांना वीजपुरवठा. • कोळसा खाणींजवळ राहणाऱ्या लोकांना कोल वॉशरी रिजेक्ट बेस्ड कारखान्यातून स्वस्तात वीज मिळवता येणार. कार्यक्षमता • चोरीचे प्रमाण कमी करण्यासाठी आणि नेट-मीटरिंगला परवानगी देण्यासाठी “स्मार्ट मीटर्स”ची जलद उभारणी. • देशभरातून वीज उपलब्ध होण्यासाठी पारेषण क्षमता निर्माण करुन वीज खर्चात कपात. • स्पर्धात्मक निविदा प्रक्रियेच्या माध्यमातून कमी खर्चात आणि जलद गतीने पारेषण प्रकल्प विकसित करणार. • सध्याच्या वीज प्रकल्पांच्या विस्‍तारांच्या माध्यमातून वीज खर्चात कपात. पर्यावरण • मार्च 2012 पर्यंत सौर ऊर्जेतून 8 टक्के वीजेचा वापर. • सौर आणि पवन ऊर्जेसाठी कोणतेही आंतर-राज्य पारेषण शुल्क आणि तोटा आकारला जाणार नाही. • नवीन कोळसा/लिग्नाईट आधारित औष्णिक प्रकल्प ठराविक काळानंतर पुनर्नवीकरणीय क्षमता स्थापित करणार/मिळवणार/खरेदी करणार. • कचऱ्यातून निर्माण केलेल्या वीजेची 100 टक्के खरेदी. • जलविद्युत प्रकल्पांना प्रोत्साहन, ऑगस्ट 2022 पर्यंत स्पर्धात्मक निविदांमधून सवलत. उदयोग सुरु करण्यातली सुलभता • गुंतवणुकीला प्रोत्साहन देऊन ओदिशा, पश्चिम बंगाल, झारखंड, छत्तीसगड यांसारख्या कोळसा समृध्द राज्यांमध्ये रोजगार निर्मिती. • राज्यांना प्रकल्प उभारण्याची परवानगी, नियामक भाडयानुसार डीएस्‌आय्‌सीओएम्‌ 35 टक्के वीज खरेदी करणार. • बहुराज्य विक्रीसाठी भाडे निर्धारण प्राधिकरणाबाबत स्पष्टता, बाहेरील राज्यांमध्ये 10 टक्क्यांपेक्षा अधिक वीजेची विक्री होत असेल तिथे केंद्रीय नियामक भाडे निश्चित करणार. या सुधारणांमुळे ग्राहकांना किफायतशीर आणि स्पर्धात्मक दरात वीज उपलब्ध होईल. तसेच या क्षेत्राची आर्थिक व्यवहार्यता सुनिश्चित करण्यासाठी उदयोग सुरु करण्यात सुलभता आणि पारदर्शकता येईल.
उझबेकिस्तानमधल्या आदिजान प्रांतात भारत-उझबेक मुक्त औषध निर्माण क्षेत्र स्थापन करण्याविषयीच्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि उझबेकिस्तान दरम्यान सामंजस्य करार करण्याच्या प्रस्तावाला मंजुरी देण्यात आली. या करारानुसार उझबेकिस्तानमधील आदिजान प्रांतात भारत-उझबेक मुक्त औषध निर्माण क्षेत्र स्थापन केले जाणार आहे. उझबेकिस्तानचे राष्ट्राध्यक्ष 1 ऑक्टोबर 2018 ला भारतात येणार असून त्यावेळी या करारावर स्वाक्षऱ्या होतील. दोन्ही देशांत औषध निर्माण उद्योगात होत असलेली वाढ लक्षात घेऊन या क्षेत्रातील व्यापार, औषध उत्पादन, संशोधन आणि विकास या क्षेत्रात परस्पर सहकार्य वाढवण्यासाठी एक औपचारिक यंत्रणा उभारण्याचा दोन्ही देशातील सरकारांचा प्रयत्न आहे. या सामंजस्य करारामुळे उझबेक-भारत मुक्त औषध निर्माण क्षेत्र स्थापन करण्यासाठीचा आराखडा तयार होऊ शकेल. या करारामुळे भारतीय औषध निर्माण कंपन्या आणि जैव औषध निर्माण कंपन्या उझबेकिस्तानमधल्या मुक्त औषध निर्माण क्षेत्रात गुंतवणूक करु शकतील तसेच त्यांना औषध निर्माण उत्पादनासाठी उझबेकिस्तानकडून सुविधा मिळू शकतील.
केंद्रीय सुचीमधल्या इतर मागास वर्गातल्या उप वर्गीकरणासाठीच्या समितीला दोन महिन्यांची मुदत वाढ द्यायला मंत्री मंडळाची मंजुरी

समाजातल्या सर्व स्तरातल्या जनतेच्या सर्वांगीण विकासासाठी पंतप्रधान नरेंद्र मोदी यांच्या नेतृत्वाखालील रालोआ सरकार कटीबद्ध आहे. इतर मागास जाती/समुदायांमध्ये लाभांचे समान वितरण होण्याची आवश्यकता लक्षात घेऊन संविधानाच्या 340 कलमाअंतर्गत, आयोग नेमण्यात आला आहे. केंद्रीय सुचीमधल्या इतर मागास वर्गातल्या उप वर्गीकरणाच्या मुद्याचा हा आयोग समीक्षा करणार आहे. पंतप्रधान नरेंद्र मोदी यांच्या अध्यक्षतेखाली आज झालेल्या मंत्री मंडळ बैठकीत या आयोगाला मुदत वाढ द्यायला पूर्व लक्षी प्रभावाने मान्यता देण्यात आली. आयोगाला 31 जुलै 2019 पर्यंत म्हणजेच दोन महिन्यांची मुदत वाढ देण्यात आली आहे. आयोगाला ही सहावी मुदत वाढ देण्यात आली आहे. परिणाम- या मुदत वाढी मुळे,आयोगाला केंद्रीय सुचीमधल्या इतर मागास वर्गातल्या उप वर्गीकरणाच्या मुद्याची , विविध संबंधीताशी विस्तृत चर्चा करून समीक्षा करण्यासाठी मदत होणार आहे. या मुदत वाढीमुळे आयोगाला या मुद्यावर व्यापक अहवाल सदर करण्यासाठी मदत होणार आहे.
मनोहर पर्रिकर यांनी गोव्याचे मुख्यमंत्री म्हणून शपथ घेतल्याबद्दल पंतप्रधान नरेंद्र मोदी यांनी केले अभिनंदन

मनोहर पर्रिकर यांनी गोव्याचे मुख्यमंत्री म्हणून शपथ घेतल्याबद्दल पंतप्रधान नरेंद्र मोदी यांनी त्यांचे अभिनंदन केले आहे. “शपथ घेणारे मनोहर पर्रिकर आणि त्यांच्या टीमचे अभिनंदन. गोव्याला विकासाच्या नव्या उंचीवर नेण्यासाठी माझ्या अनेक शुभेच्छा”, असे पंतप्रधानांनी म्हटले आहे.